A4-0149/97

Ψήφισμα σχετικά με τις Διεθνείς Αλιευτικές Συμφωνίες

Το Ευρωπαϊκό Κοινοβούλιο,

- έχοντας υπόψη το άρθρο 148 του Κανονισμού

- έχοντας υπόψη την ανακοίνωση της Επιτροπής προς το Συμβούλιο και το Ευρωπαϊκό Κοινοβούλιο σχετικά με τις αλιευτικές συμφωνίες (COM(96)0488 - C4-0590/96),

- έχοντας υπόψη τις δυνατότητες αλιείας της ΕΕ στις διεθνείς ζώνες μέσω της Οργάνωσης Αλιέων του Βορειοδυτικού Ατλαντικού (NAFO), της Επιτροπής Αλιείας Βορειοανατολικού Ατλαντικού (NEAFC), της Οργάνωσης για τη Διατήρηση του Σολομού στο Βόρειο Ατλαντικό και της Διεθνούς Επιτροπής Αλιείας της Βαλτικής (IBSFC),

- έχοντας υπόψη το υπόμνημα της Επιτροπής σχετικά με τις Συνέπειες της μη σύναψης αλιευτικών συμφωνιών από την Κοινότητα (5 Ιουνίου 1996),

- έχοντας υπόψη το ψήφισμά του της 13ης Μαρτίου 1996 σχετικά με (i) τη γνωμοδότηση του Ευρωπαϊκού Κοινοβουλίου που αφορά τη Διακυβερνητική Διάσκεψη και (ii) την αξιολόγηση των εργασιών της ομάδας προβληματισμού και διευκρίνιση των πολιτικών προτεραιοτήτων του ΕΚ ενόψει της Διακυβερνητικής Διάσκεψης, κυρίως την παράγραφο 17 ((ΕΕ C 96 της 1.4.1996, σελ. 77)),

- έχοντας υπόψη το ψήφισμα για τους ιχθυότοπους στα πλαίσια της συνεργασίας ΑCP- EOK που εγκρίθηκε από τη Συνέλευση Ίσης Εκπροσώπησης ACP-ΕΟΚ την 1η Απριλίου 1993 στο Γκαμπορόνε ((ΕΕ C 234 της 30.8.1993, σελ. 42)),

- έχοντας υπόψη το άρθρο 228 της Συνθήκης ΕΚ και ιδιαίτερα την παράγραφο 3 του άρθρου αυτού,

- έχοντας υπόψη την πρόταση ψηφίσματος που υπέβαλε ο κ. Fernαndez Albor σχετικά με τους νέους τρόπους διευκόλυνσης της πρόσβασης του κοινοτικού αλιευτικού στόλου στους αλιευτικούς πόρους τρίτων χωρών (B4-0126/96),

- έχοντας υπόψη τον Κώδικα Δεοντολογίας που υπέγραψαν το Κοινοβούλιο και η Επιτροπή στις 31 Μαρτίου 1995 ((EE C 89 της 10.4.1995, σελ. 69)) και ιδιαίτερα τα σημεία 1 και 3.10 του Κώδικα αυτού,

- έχοντας υπόψη την κοινή δήλωση για τη βελτίωση των πληροφοριών που παρέχει η αρμόδια για τον προϋπολογισμό αρχή όσον αφορά τις αλιευτικές συμφωνίες που υπεγράφησαν από το Κοινοβούλιο, την Επιτροπή και το Συμβούλιο στι 12 Δεκεμβρίου 1996 ((ΕΕ C 20 της 20.1.1997, σελ. 109)),

- έχοντας υπόψη την έκθεση της Επιτροπής Αλιείας και τις γνωμοδότησεις της Επιτροπής Προϋπολογισμών, της Επιτροπής Εξωτερικών Οικονομικών Σχέσεων και της Επιτροπής Ανάπτυξης και Συνεργασίας (A4-0149/97),

Α. έχοντας υπόψη ότι οι διεθνείς συμφωνίες αποτελούν θεμελιώδες στοιχείο με αυξάνουσα σημασία για τη διατήρηση των αλιευτικών δραστηριοτήτων του κοινοτικού στόλου, οι οποίες πρέπει να πραγματοποιούνται επί τη βάσει λογικής και υπεύθυνης εκμετάλλευσης, λαμβάνοντας υπόψη τις επιπτώσεις τους στο θαλάσσιο οικοσύστημα,

Β. εκτιμώντας ότι η κοινοτική αλιευτική πολιτική οφείλει να συμβάλει στην υλοποίηση ενός από τους υφιστάμενους κύριους στόχους της Ευρωπαϊκής Ένωσης, δηλαδή τη διατήρηση των υφισταμένων θέσεων εργασίας τόσο στη θάλασσα όσο και στις βιομηχανίες μεταποίησης, που βρίσκονται σε περιοχές της περιφέρειας εξαρτώμενες σε μεγάλο βαθμό από την αλιευτική δραστηριότητα,

Γ. λαμβάνοντας υπόψη ότι πολλοί από τους παγκόσμιους ζωντανούς θαλάσσιους πόρους βρίσκονται υπό υπερβολική πίεση και υφίστανται υπερεκμετάλλευση ή τείνουν να εξαντληθούν και ότι η κλιμακούμενη ζήτηση αλιευτικών προϊόντων οδηγεί με μαθηματική ακρίβεια στην περαιτέρω κλιμάκωση του ανταγωνισμού για την απόκτηση των πόρων αυτών κατά τα επόμενα έτη και ότι η κατάσταση αυτή θέτει κάποια ζητήματα τα οποία πρέπει να εξετασθούν από όλα τα σχετικά με τον τομέα μέρη,

Δ. λαμβάνοντας υπόψη ότι είναι σημαντικό να καθορισθεί σε παγκόσμιο επίπεδο ποια θαλάσσια είδη και σε ποιές αλιευτικές ζώνες βρίσκονται υπό υπερβολική πίεση προκειμένου τα εν λόγω είδη να αποτελέσουν αντικείμενο καλύτερης προστασίας στα πλαίσια των αλιευτικών δραστηριοτήτων,

E. έχοντας υπόψη ότι σημαντικό μέρος των διεθνών αλιευτικών συμφωνιών έχει συναφθεί από την Ευρωπαϊκή Ένωση με τις χώρες ΑΚΕ και ότι οι εν λόγω συμφωνίες, μολονότι έχουν εμπορικό χαρακτήρα, ασκούν ευνοϊκή επίδραση σε επίπεδο ανάπτυξης (απασχόληση, εφοδιασμός σε είδη διατροφής κλπ) και ότι επομένως χρειάζεται συντονισμός μεταξύ των κοινοτικών πολιτικών στον τομέα της αλιείας και της ανάπτυξης,

ΣΤ. έχοντας υπόψη ότι ο εφοδιασμός σε τρόφιμα των αυξανόμενων ανά την υφήλιο πληθυσμών είναι συχνά επισφαλής και ότι μπορεί να βελτιωθεί με προσεκτική χρήση των θαλασσίων πόρων τους[semigr ] ότι συνεπώς οι παράκτιες περιοχές - ειδικότερα στις φτωχές και λιγότερο ανεπτυγμένες χώρες - έχουν ανάγκη από τη χρήση των θαλασσίων πόρων για να δημιουργούν απασχόληση και να προωθούν την οικονομική ανάπτυξη,

Ζ. έχοντας υπόψη ότι η Κοινότητα είναι ένας από τους κύριους πρωταγωνιστές στη διεθνή αλιευτική σκηνή και αναμφισβήτητα φέρει τις ευθύνες που πηγάζουν από το ρόλο αυτό,

Η. έχοντας υπόψη ότι το άρθρο 62 της Σύμβασης των Ηνωμένων Εθνών για το Δίκαιο της Θάλασσας (UNCLOS), ορίζει ότι τα παράκτια κράτη είναι υπεύθυνα για τον καθορισμό των αλιευτικών δυνατοτήτων στην αποκλειστική οικονομική τους ζώνη (ΕΕΖ) και ότι, όταν το εν λόγω κράτος δεν είναι σε θέση να εκμεταλλεύεται όλα τα επιτρεπόμενα αλιεύματα, θα έχει την υποχρέωση να επιτρέπει την είσοδο στους πλεονασματικούς αλιευτικούς πόρους σε άλλα κράτη μέσω αλιευτικών συμφωνιών ή άλλων μέσων,

Θ. έχοντας υπόψη ότι η Κοινότητα έχει υπογράψει τη Σύμβαση των Ηνωμένων Εθνών σχετικά με το Δίκαιο της Θάλασσας καθώς και τη Συμφωνία για τα Αλληλοκαλυπτόμενα Αποθέματα και τα άκρως Αποδημητικά Είδη και ότι έχει υπογράψει τον Κώδικα Δεοντολογίας του FAO για υπεύθυνες αλιευτικές δραστηριότητες,

Ι. εκτιμώντας ότι, επειδή η κατανομή των ιχθυϊκών αποθεμάτων περιλαμβάνει συχνά τις EEZ δύο ή περισσοτέρων κρατών, είναι ανάγκη να ακολουθείται μία περιφερειακή προσέγγιση κατά την εκμετάλλευση αυτών των αποθεμάτων,

ΙΑ. λαμβάνοντας υπόψη ότι το άρθρο 64 της Σύμβασης Λομέ δείχνει την αναγνώριση, από τις χώρες ΑΚΕ, του ρόλου που μπορούν να διαδραματίσουν οι αλιευτικοί στόλοι των κρατών μελών της ΕΕ που ασκούν νόμιμη δραστηριότητα στα ύδατα που ευρίσκονται υπό την δικαιοδοσία των κρατών ΑΚΕ, στην οικονομική ανάπτυξη των αλιευτικών δυνατοτήτων των κρατών ΑΚΕ, τα οποία δηλώνουν διατεθειμένα να διαπραγματευθούν με την Κοινότητα αλιευτικές συμφωνίες που θα εγγυώνται αμοιβαίως ικανοποιητικούς όρους όσον αφορά τις αλιευτικές δραστηριότητες οι οποίες πραγματοποιούνται από πλοία με σημαία των κρατών μελών της Κοινότητας,

ΙΒ. εκτιμώντας επίσης ότι το άρθρο 64 της Σύμβασης Λομέ ορίζει ότι μετά τη σύναψη ή την εφαρμογή οποιασδήποτε αλιευτικής συμφωνίας, τα κράτη ΑΚΕ δεν μπορούν να προβούν στην παραμικρή διάκριση που θα επηρεάσει την Κοινότητα ή τα κράτη μέλη της,

ΙΓ. εκτιμώντας ότι το άρθρο 68 της Σύμβασης Λομέ ορίζει ότι τα αντισταθμίσματα που μπορεί να προσφέρει η Κοινότητα στο πλαίσιο κάθε αλιευτικής συμφωνίας θα είναι σε συνάρτηση με τη σημασία και την αξία των αλιευτικών δυνατοτήτων που παρουσιάζει η αποκλειστική οικονομική ζώνη των ενδιαφερομένων κρατών ΑΚΕ,

ΙΔ. λαμβάνοντας υπόψη ότι το άρθρο 130Φ της Συνθήκης ΕΚ υποχρεώνει την Κοινότητα να λάβει υπόψη της τους στόχους αναπτυξιακής συνεργασίας «στις πολιτικές που εφαρμόζει και ενδέχεται να επηρεάσουν τις αναπτυσσόμενες χώρες» και ότι είναι απαράδεκτο να απορρίπτονται οι εκκλήσεις για συνάφεια μεταξύ των διαφόρων κοινοτικών πολιτικών,

ΙΕ. εκτιμώντας ότι το άρθρο 130 Β της Συνθήκης ΕΚ ορίζει ότι στη διατύπωση και την εφαρμογή των πολιτικών και δράσεων της Κοινότητας θα λαμβάνονται υπόψη οι στόχοι που αναφέρονται στο άρθρο 130Α για τη μείωση της καθυστέρησης των λιγότερο ευνοημένων περιοχών και την ενίσχυση της οικονομικής και κοινωνικής συνοχής του συνόλου της Κοινότητας,

ΙΣΤ. έχοντας υπόψη το άρθρο Ι.1 της Συνθήκης για την Ευρωπαϊκή Ένωση ορίζει ότι η κοινή εξωτερική πολιτική και η πολιτική ασφαλείας θα πρέπει να προωθήσει τη διεθνή συνεργασία και ότι το Ευρωπαϊκό Συμβούλιο της Λισαβόνας του Ιουνίου 1992 τόνισε τη σημασία της πολιτικής και οικονομικής σταθερότητας στις διάφορες περιοχές του κόσμου,

ΙΖ. λαμβάνοντας υπόψη ότι οι ισχύουσες αλιευτικές συμφωνίες με τις αναπτυσσόμενες χώρες δεν έχουν ως θεμελιώδη στόχο να συμβάλουν στην ανάπτυξη των τοπικών οικονομιών, αποστολή που έχουν αναλάβει άλλοι κοινοτικοί οικονομικοί μηχανισμοί στο πλαίσιο της πολιτικής ανάπτυξης.

ΙΗ. εκτιμώντας ότι η αναπτυξιακή πολιτική θα πρέπει, από την πλευρά της, να επικεντρώνεται σε πτυχές σφαιρικής ανάπτυξης, γεγονός που σημαίνει ότι πρέπει να αναγνωρισθεί ο σημαντικός ρόλος της αλιευτικής πολιτικής σε σχέση με την ανάπτυξη του τομέα αυτού σε πολλές τρίτες χώρες,

ΙΘ. έχοντας υπόψη ότι στην αποκλειστική οικονομική ζώνη (EEZ) των κρατών με μεγάλης κλίμακας αλιευτικές δραστηριότητες οι οποίες δεν συνοδεύονται από κατάλληλη παρακολούθηση και ενδεδειγμένους ελέγχους, υπάρχει μεγάλος κίνδυνος να ελαττωθούν ορισμένα αποθέματα σε μη βιώσιμα επίπεδα,

Κ. έχοντας υπόψη ότι είναι απαραίτητο οι χώρες με τις οποίες η ΕΕ έχει συνάψει αλιευτικές συμφωνίες να απαιτήσουν όχι μόνο από την ΕΕ αλλά επίσης και από τις τρίτες χώρες τη λήψη μέτρων για την διατήρηση των πόρων στις αποκλειστικές οικονομικές τους ζώνες,

ΚΑ. εκτιμώντας ότι όσον αφορά τους στόλους της ΕΕ, εκτός από τα ad hoc μέτρα ελέγχου που θεσπίζονται στο πλαίσιο των αλιευτικών συμφωνιών ((ΕΕ L 261 της 20.10.1993, σελ. 1)), ζητείται από τα κράτη μέλη να συμμορφώνονται προς τις διατάξεις του κανονισμού αριθ. 2847/93 περί θεσπίσεως καθεστώτος ελέγχου για την κοινή αλιευτική πολιτική που εφαρμόζεται στα αλιευτικά πλοία με κοινοτική σημαία τα οποία ασκούν δραστηριότητα σε ύδατα υπό την κυριαρχία και τη δικαιοδοσία τρίτων χωρών,

ΚΒ. έχοντας υπόψη ότι ο προϋπολογισμός της Κοινότητας διαθέτει μόνο στη χρηματοδότηση των αλιευτικών δικαιωμάτων 280 εκατ. Ecu, δηλαδή 0,31% του κοινοτικού προϋπολογισμού και 29,99% του συνόλου των κοινοτικών πόρων που διατίθενται στον αλιευτικό τομέα,

ΚΓ. έχοντας υπόψη ότι ο κοινοτικός στόλος έχει μειωθεί σημαντικά κατά την τελευταία δεκαετία,

ΚΔ. εκτιμώντας ότι στο πλαίσιο του προϋπολογισμού της κοινής αλιευτικής πολιτικής, το ποσό που εγγράφεται στη θέση του προϋπολογισμού η οποία καλύπτει τις διεθνείς αλιευτικές συμφωνίες μειώθηκε από 278,5 εκατ. Ecu το 1996 σε 273,3 εκατ. Ecu το 1997, και ότι οι προβλέψεις για το 1988 δεν αυξήθηκαν[semigr ] ότι, ενώ ο κοινοτικός προϋπολογισμός έχει αυξηθεί, ο προϋπολογισμός της κοινής αλιευτικής πολιτικής παραμένει ουσιαστικά αμετάβλητος, γεγονός που σημαίνει ότι η οικονομική σπουδαιότητα της κοινής αλιευτικής πολιτικής μειώνεται στον κοινοτικό προϋπολογισμό,

ΚΕ. εκτιμώντας ότι η Ευρωπαϊκή Ένωση εισάγει μεγάλη ποσότητα αλιευτικών προϊόντων που προέρχονται από τρίτες χώρες για να καλύψει την αγορά της και ότι τα αλιεύματα του κοινοτικού στόλου είναι πολύ κατώτερα στο επίπεδο κατανάλωσης στην ΕΕ,

ΚΣΤ. εκτιμώντας ότι μολονότι οι συμφωνίες τύπου «πρόσβαση στους πόρους με αντάλλαγμα οικονομική αποζημίωση» καταλαμβάνουν σημαντικό μέρος στην κοινή πολιτική και θάπρεπε να χρηματοδοτούνται πλήρως από τον κοινοτικό προϋπολογισμό, οι εφοπλιστές καλύπτουν το 1/3 κατά μέσο όρο του κόστους των εν λόγω συμφωνιών, γεγονός που δε συμβαίνει με άλλους τύπους συμφωνιών, όπως οι υπογραφείσες, π.χ., με τη Γροιλανδία και τη Νορβηγία, οι οποίες δεν προβλέπουν κανένα κόστος που θα επιβαρύνει τους εφοπλιστές,

ΚΖ. εκτιμώντας ότι δεν υπάρχει ασυμβίβαστο στη συνεργασία για την ανάπτυξη του αλιευτικόυ τομέα τρίτων χωρών και των κοινοτικών αλιευτικών δραστηριοτήτων που πραγματοποιούνται στα ίδια ύδατα, στον βαθμό που ο κοινοτικός στόλος επιτρέπεται να αλιεύσει μόνο τα καθορισμένα πλεονασματικά αποθέματα, και ότι αντίθετα, οι αλιευτικές δραστηριότητες που πραγματοποιούνται από την Κοινότητα έχουν προφανώς ως αποτέλεσμα την προώθηση των τομέων και των υποδομών που συνδέονται με την αλιεία στις εν λόγω χώρες, γεγονός που μεταφράζεται, εξάλλου, κατά τον ακόλουθο τρόπο: όταν οι χώρες αυτές αναπτύσσουν τον αλιευτικό τους τομέα, οι δυνατότητες του κοινοτικού στόλου για αλίευση των πλεονασμάτων μειώνονται, πράγμα που φαίνεται καθαρά στην περίπτωση του Μαρόκου,

ΚΗ. έχοντας υπόψη ότι οι αλιευτικές δραστηριότητες στις EEZ των τρίτων χωρών δεν προσφέρουν βιώσιμη λύση στο πρόβλημα της πλεονάζουσας αλιευτικής ικανότητας του κοινοτικού αλιευτικού στόλου,

ΚΘ. εκτιμώντας πάντως ότι η υπερεκμετάλλευση στις EEZ τρίτων χωρών οφείλεται ως ένα βαθμό στη δραστηριότητα εξωκοινοτικών στόλων, των οποίων η αλιευτική προσπάθεια και οι αλιευτικές μέθοδοι πρέπει να αποτελούν αντικείμενο εντονότερης και καλύτερης πληροφόρησης[semigr ] ότι τα ζητήματα αυτά πρέπει να εξετάζονται στο πλαίσιο διεθνών αρμοδίων οργανισμών με στόχο την ενίσχυση του πολυμερούς διαλόγου όλων των ενδιαφερομένων μερών,

Λ. έχοντας υπόψη ότι η πρόσβαση στα αλιευτικά αποθέματα που βρίσκονται στα ύδατα τρίτων χωρών μπορεί να εξασφαλίζεται μόνο για περιορισμένες χρονικές περιόδους και ότι η δυνατότητα ανανέωσης των συμφωνιών πρόσβασης θα εξαρτάται πάντοτε και σε μεγάλο βαθμό από τις πολιτικές, οικονομικές και βιολογικές εξελίξεις,

ΛΑ. λαμβάνοντας υπόψη ότι παρά τη δυσκολία σύναψης και ανανέωσης των συμφωνιών με τρίτες χώρες, οι συμφωνίες αυτές έχουν θεμελιώδη οικονομική σημασία για την διατήρηση της δραστηριότητας στις περιφερειακές αλιευτικές περιοχές της Ευρωπαϊκής Ένωσης που εμπίπτουν στον στόχο 1 και δεν έχουν εναλλακτικές δυνατότητες απασχόλησης πέρα από την αλιευτική δραστηριότητα,

ΛΒ. λαμβάνοντας υπόψη ότι ο εφοδιασμός αυτός με αλιεύματα είναι ζωτικής σημασίας για την ευρωπαϊκή μεταποιητική βιομηχανία η οποία εξαρτάται όλο και περισσότερο από την εν λόγω πρώτη ύλη δεδομένου ότι τα αλιεύματα που προέρχονται από τα κοινοτικά ύδατα είναι ανεπαρκή,

ΛΓ. λαμβάνοντας υπόψη ότι η Κοινότητα δεν έχει καθορισμένη πολιτική για τις διεθνείς αλιευτικές συμφωνίες της, και ότι η αναζήτηση ad hoc λύσεων δεν αποτελεί ικανοποιητική απάντηση στις προκλήσεις που έχει να αντιμετωπίσει,

ΛΔ. έχοντας υπόψη ότι οι διεθνείς αλιευτικές συμφωνίες καταρτίζονται στα πλαίσια διαπραγματεύσεων μεταξύ υπαλλήλων της Ένωσης και υπαλλήλων τρίτων χωρών χωρίς καμία προηγούμενη συζήτηση με τα κοινοβούλια σχετικά με το αντικείμενο και τους στόχους των συμφωνιών αυτών,

ΛΕ. λαμβάνοντας υπόψη ότι κατά παγία τακτική, η γνώμη του Κοινοβουλίου ζητείται όταν είναι πλέον πολύ αργά, όταν βρίσκεται υπό πίεση χρόνου και χωρίς να έχει τις απαραίτητες πληροφορίες για να αξιολογήσει μία συμφωνία και ότι ως εκ τούτου ένα κατάλληλο καθεστώς παρακολούθησης των συμφωνιών θα βελτιώσει τη διαφάνεια και τη δημοκρατία και θα προωθήσει τη χρηστή διαχείριση και την αποτελεσματικότητα,

ΛΣΤ. λαμβάνοντας υπόψη τις διάφορες μορφές διεθνών συμφωνιών στις οποίες συμμετέχει επί του παρόντος η ΕΕ και ότι η ποικιλία αυτή οφείλεται τόσο στις πολύμορφες ανάγκες του κοινοτικού στόλου και της κοινοτικής βιομηχανίας όσο και στις ποικίλες οικονομικές, κοινωνικές και πολιτικές συνθήκες των τρίτων χωρών καθώς και στην ποικιλία ιχθύων στα ύδατά τους, στις μεγάλες διαφορές των χωρών αυτών στον αναπτυξιακό τομέα, στα διάφορα συμφέροντά τους έναντι των αντισταθμίσεων που μπορεί να προσφέρει η ΕΕ και σε ορισμένες περιπτώσεις στην δυνατότητα των χωρών αυτών να απορροφήσουν και να διαχειριστούν καταλλήλως τις αντισταθμίσεις οι οποίες παρέχονται αυτομάτως βάσει ορισμένων εκ των συμφωνιών αυτών,

ΛΖ. έχοντας υπόψη ότι είναι προς το συμφέρον της ΕΕ να προωθήσει δίκαιες και αμοιβαίως συμφέρουσες αλιευτικές συμφωνίες,

ΛΗ. έχοντας υπόψη ότι οι διεθνείς και πολύπλευρες συμφωνίες αποτελούν σημαντική συνιστώσα της κοινής αλιευτικής πολιτικής,

1. υπενθυμίζει την οικονομικο-κοινωνική σημασία του τομέα της αλιείας στην ΕΕ και, για το λόγο αυτό, επιμένει ότι πρέπει να διατηρηθεί, να ενισχυθεί και να διαφοροποιηθεί η ικανότητα πρόσβασης των κοινοτικών αλιέων στα αποθέματα, απαραίτητη προϋπόθεση για την αντιμετώπιση του εμπορικού ελλείμματος και τη διασφάλιση της άμεσης και έμμεσης απασχόλησης στην αλιεία και τις σχετικές βιομηχανίες[semigr ]

2. τονίζει ότι η ΕΕ θα πρέπει να σταθμίσει τα άμεσα συμφέροντά της και τη μελλοντική επιβίωση του αλιευτικού της στόλου, αναγνωρίζοντας ότι η μακροπρόθεσμη βιωσιμότητα είναι ουσιαστική τόσο για την ΕΕ όσον και για τα τρίτα παράκτια κράτη,

3. στηρίζει τον κοινοτικό αλιευτικό στόλο και ζητεί να ληφθούν μέτρα για την διατήρηση της δραστηριότητάς του και των θέσεων εργασίας του τόσο στη θάλασσα όσο και την ξηρά, γεγονός το οποίο καθιστά θεμελιώδους σημασίας τις διεθνείς αλιευτικές συμφωνίες[semigr ]

4. εκφράζει την ικανοποίησή της για την ανακοίνωση της Επιτροπής που φέρει τον τίτλο «Αλιευτικές Συμφωνίες, Παρούσα Κατάσταση και Προοπτικές» θεωρώντας ότι αποτελεί μια θετική αρχή για την αναθεώρηση της προσέγγισής της στο θέμα αυτό, απευθύνει δε έκκληση προς την Επιτροπή να διατυπώσει προτάσεις σχετικά με τις κοινοτικές αλιευτικές συμφωνίες,

5. τονίζει ωστόσο με έμφαση ότι οι αλιευτικές συμφωνίες πρέπει να συμμορφώνονται πλήρως προς τις διεθνείς υποχρεώσεις της Κοινότητας και τους θεμελιώδεις στόχους της και να αντικατοπτρίζουν τα υψηλόφρονα συμφέροντα της Κοινότητας ως συνόλου,

6. είναι της άποψης ότι η επιρροή την οποία ασκεί η ΕΕ ως βασικός παράγων στη διεθνή αλιευτική σκηνή, μπορεί να χρησιμοποιηθεί εποικοδομητικά για να συμβάλει στην ανάπτυξη της παγκόσμιας αλιείας,

7. παροτρύνει την Επιτροπή να αρχίσει συνομιλίες με άλλα κράτη που διαθέτουν στόλους ανοικτής θάλασσας προκειμένου να εξασφαλίσει ότι όλα τα κράτη που διαπραγματεύονται αλιευτικές συμφωνίες με τις αναπτυσσόμενες χώρες σέβονται τις υποχρεώσεις που ανέλαβαν στο πλαίσιο πολυμερών συμφωνιών[semigr ]

8. είναι της άποψης ότι η Κοινότητα με τις χρηστές της αρχές και τις ορθές πρακτικές που εφαρμόζει θα πρέπει να αποτελεί παράδειγμα το οποίο θα χρησιμοποιείται για την προώθηση της διεθνούς θέσεώς της και θα πρέπει να τις χρησιμοποιεί ως πολύτιμα στοιχεία για την επίτευξη της ορθολογικής χρήσεως των ζώντων διεθνών θαλάσσιων πόρων καθώς και για την πρόληψη των διενέξεων,

9. ζητεί από την Επιτροπή και τα κράτη μέλη να έχουν κατά νου τη δέσμευση που ανέλαβαν ως αντισυμβαλλόμενα μέρη του Κώδικα Δεοντολογίας της FAO για υπεύθυνες αλιευτικές δραστηριότητες, να συνεργάζονται με όλους τους άλλους παράγοντες του τομέα για την επίτευξη και την εφαρμογή των στόχων και των αρχών που εμπεριέχονται στον Κώδικα αυτό,

10. είναι της άποψης ότι παρόλο που η πρόσβαση στις EEZ των τρίτων χωρών παραμένει δυσχερής, οι συμφωνίες πρόσβασης θα μπορούσαν βραχυπρόθεσμα να επεκταθούν με τη διαπραγμάτευση συμφωνιών δευτέρας και τρίτης γενεάς, ζητεί δε από την Επιτροπή να διερευνήσει τις δυνατότητες σύναψης συμφωνιών του είδους αυτού οι οποίες θα αντικαστήσουν τις συμφωνίες οικονομικής αντιστάθμισης, κάθε φορά που είναι δυνατή μιά τέτοια αντικατάσταση,

11. είναι εξάλλου της άποψης ότι ενώπιον της ποικιλίας των υφισταμένων συνθηκών και με την επιφύλαξη της δέσμευσης που έχει αναλάβει η ΕΕ όσον αφορά την συνεργασία για την ανάπτυξη των τρίτων χωρών, είναι αναγκαίο να υφίσταται μια ευρεία τυπολογία συμφωνιών που να επιτρέπει μια καρποφόρα και προοδευτική εκμετάλλευση του πραγματικού δυναμικού αμφοτέρων των μερών,

12. υπενθυμίζει ότι την πλήρη ευθύνη για τον καθορισμό των αλιευτικών δυνατοτήτων στα ύδατά τους έχουν τα παράκτια κράτη γεγονός για το οποίο ο κοινοτικός στόλος έχει πρόσβαση μόνο στους πλεονάζοντα αποθέματα,

13. τονίζει σχετικώς ότι η πλειοψηφία των χωρών ΑΚΕ με τις οποίες η Κοινότητα έχει συνάψει αλιευτικές συμφωνίες δεν διαθέτουν αλιευτικούς στόλους γεγονός με αποτέλεσμα ο κοινοτικός αλιευτικός στόλος να αλιεύει ορισμένους αναλώσιμους αλιευτικούς πόρους οι οποίοι σε αντίθετη περίπτωση θα παρέμειναν ανεκμετάλλευτοι ή θα αλιεύοντο παρανόμως από άλλους αλιευτικούς στόλους ή στην καλύτερη περίπτωση θα είχαν παραχωρηθεί σε χώρες των οποίων οι αλιευτικές νομοθεσίες όσον αφορά την πολιτική του ελέγχου, της διαχείρισης και της διατήρησης των αλιευτικών πόρων ενδέχεται να απέχουν παρασάγγας από τα επίπεδα που επιβάλλονται από τους κοινοτικούς κανονισμούς στους κοινοτικούς αλιείς και των οποίων οι δεσμεύσεις για την αναπτυξιακή συνεργασία είναι ανύπαρκτες, γεγονός το οποίο δεν θα αποφέρει κανένα όφελος ούτε στις χώρες ΑΚΕ ούτε σε άλλες αναπτυσσόμενες χώρες[semigr ]

14. τονίζει ότι η Κοινότητα, περιορίζοντας την πλεονάζουσα δυναμικότητα του αλιευτικού της στόλου στις περιοχές όπου δεν το έχει ακόμη πράξει, θα πρέπει ταυτοχρόνως να ενισχύσει περαιτέρω την περιφερειακή βοήθεια που χορηγεί σε ιδιαιτέρως πληγείσες περιοχές ενώ ταυτοχρόνως τα μέτρα που εφαρμόζει θα πρέπει να έχουν ως στόχο τη δημιουργία μονίμων συνθηκών οικονομικής ευμάρειας,

15. θεωρεί επίσης ότι πρέπει να προστατεύονται επαρκώς τα κοινωνικά και οικονομικά συμφέροντα των πλοιοκτητών και των αλιέων στην περίπτωση απροσδόκητης παραβίασης των συμφωνιών[semigr ]

ΑΡΧΕΣ

16. ζητεί από την Επιτροπή να εκπονήσει πρόταση κανονισμού που θα παρέχει ένα πλαίσιο για τις διεθνείς αλιευτικές συμφωνίες της Κοινότητας και θα συμπεριλαμβάνει τις κάτωθι αρχές:

(i) βιώσιμη εκμετάλλευση των ζώντων θαλασσίων πόρων και πρόληψη της εξάντλησης των ειδών στόχου και μη στόχου και της καταστροφής των θαλασσίων οικοτόπων,

(ii) εξασφάλιση της πρόσβασης του κοινοτικού αλιευτικού στόλου στους πόρους,

(iii) συνεργασία μεταξύ όλων των σχετικών φορέων όσον αφορά μεταξύ άλλων την αξιολόγηση των αποθεμάτων, την επιστημονική έρευνα, τα μέτρα συντήρησης, την παρακολούθηση και τον έλεγχο, την συνύπαρξη βιομηχανικών και βιοτεχνικών τρόπων αλιείας, το σχεδιασμό και την υλοποίηση περιφερειακών μέτρων[semigr ]

(iv) πλήρη συνοχή μεταξύ των αλιευτικών συμφωνιών και της πολιτικής της Ευρωπαϊκής Ένωσης σε άλλους τομείς, κυρίως όσον αφορά τον αντίκτυπό της για την απασχόληση στις περιοχές που εξαρτώνται από την αλιεία[semigr ]

17. επισημαίνει τη μνεία αρχών προφύλαξης που γίνεται στο άρθρο 130Ρ της Συνθήκης ΕΚ, του άρθρου 7, παράγραφος 5 του Κώδικα Δεοντολογίας της FAO για υπεύθυνους τρόπους αλίευσης και του άρθρου 6 της Συμφωνίας των ΗΕ για τα αλληλοκαλυπτόμενα αποθέματα και τα άκρως αποδημητικά είδη, ζητεί δε από την Επιτροπή να τηρεί τις διατάξεις που περιέχονται στα κείμενα αυτά, ιδιαίτερα όσον αφορά τις αρχές προφύλαξης[semigr ]

18. ζητεί από την Επιτροπή να λάβει υπόψη της τις συνέπειες που έχουν οι διεθνείς αλιευτικές συμφωνίες για την εφαρμογή των άρθρων 130 Α και Β της Συνθήκης ΕΕ[semigr ]

19. πιστεύει ότι θα πρέπει να δοθεί μεγαλύτερη σημασία στις τεχνικές πτυχές της διαδικασίας προστασίας των αποθεμάτων στις συμφωνίες με τρίτες χώρες και ζητεί από την Επιτροπή να τις λαμβάνει υπόψη κατά τη διαπραγμάτευση όλων των αλιευτικών συμφωνιών και να συνηγορεί υπέρ της ρητής αναγνώρισής τους[semigr ]

20. ζητεί από την Επιτροπή να εφαρμόσει μια πολιτική ενημέρωσης, παρακολούθησης και περιοδικού ελέγχου των συμφωνιών που συνάπτονται με τρίτες χώρες και να συνεχίσει τις εργασίες της για την βελτίωσή τους προβλέποντας την δυνατότητα εφαρμογής των διαδικασιών που ισχύουν για τις συμφωνίες με χώρες όπως το Μαρόκο και τη Μαυριτανία σε άλλες συμφωνίες, εφόσον βεβαίως το επιτρέπουν οι πραγματικές περιστάσεις[semigr ]

21. ζητεί από την Κοινότητα να διασφαλίζει ότι οι αλιευτικές συμφωνίες είναι απολύτως συνεπείς προς το διεθνές δίκαιο και τους κώδικες δεοντολογίας που συνδέονται με την αλιευτική δραστηριότητα[semigr ]

22. τονίζει ότι με δεδομένη τη μεγάλη έλλειψη πόρων για την ορθή διαχείριση του αλιευτικού τομέα που κυριαρχεί σε πολλές από τις χώρες με τις οποίες η Κοινότητα συνάπτει αλιευτικές συμφωνίες, συχνά δεν υπάρχει καμιά πιθανότητα να υλοποιηθούν οι δεδηλωμένοι στόχοι εκτός εάν υιοθετηθεί απεριφράστως και εφαρμοσθεί η αρχή της συνεργασίας[semigr ]

23. ζητεί από την Επιτροπή να σχεδιάσει μια ολοκληρωμένη στρατηγική που θα διέπει τις σχέσεις της Κοινότητας με τις τρίτες χώρες στον αλιευτικό τομέα[semigr ]

ΚΑΤΕΥΘΥΝΤΗΡΙΕΣ ΓΡΑΜΜΕΣ

24. ζητεί από την Επιτροπή να εκπονήσει σειρά κατευθυντήριων γραμμών που θα επιτρέψουν την εφαρμογή μιας ομοιόμορφης διαδικασίας κατά την αξιολόγηση του τρόπου εφαρμογής εκπνεόντων πρωτοκόλλων για αλιευτικές δυνατότητες ή οσάκις λαμβάνει χώρα προπαρασκευή για τις διαπραγματεύσεις επί νέων πρωτοκόλλων ή συμφωνιών. Οι κατευθυντήριες γραμμές θα πρέπει να συμπεριλαμβάνουν:

(i) απόκτηση αξιόπιστων πληροφοριών σχετικά με την κατάσταση των αποθεμάτων πριν από την υπογραφή της συμφωνίας και στο μέτρο του δυνατού, τακτική αξιολόγηση του επιπέδου των αποθεμάτων όσο ισχύει η συμφωνία,

(ii) αξιολόγηση των πόρων για επιστημονική έρευνα, παρακολούθηση, έλεγχος και εκπαίδευση που παρέχεται στις τρίτες χώρες και αξιολόγηση των αναγκών τους για βοήθεια,

(iii) διαβούλευση με τους εκπροσώπους των τοπικών αλιευτικών κοινοτήτων και συνεκτίμηση των νομίμων συμφερόντων τους,

(iv) συντονισμό με τις λοιπές κοινωνικές δραστηριότητες που επηρεάζουν την αλιευτική βιομηχανία στον ενδιαφερόμενο τομέα,

(v) ανάλυση του κόστους-ωφέλειας της συμφωνίας περιλαμβάνοντας όχι μόνον δημοσιονομικά αλλά και άλλα κριτήρια,

(vi) πρόβλεψη, όπου χρειάζεται, διατάξεων που προορίζονται να εξασφαλίσουν ότι η τοπική εκφόρτωση αλιευτικών προϊόντων δεν υπονομεύει την λειτουργία των τοπικών αγορών ιχθύων, αλλά συμβάλλει θετικά στην ανάπτυξη της τοπικής οικονομίας,

(vii) δημιουργία μηχανισμού ώστε η τρίτη χώρα να ενημερώνει την ΕΕ σχετικά με τα ερευνητικά προγράμματα και τα προγράμματα κατάρτισης που εφαρμόζονται με την κοινοτική χρηματοδότηση,

(viii) βελτίωση της αποδοτικότητας του κοινοτικού στόλου και ποιοτικός και ποσοτικός εφοδιασμός της ελλειμματικής αγοράς της Κοινότητας,

(ix) κατάρτιση δημοσίου μητρώου εταιριών και επιχειρήσεων που ευεργετούνται από τις συμφωνίες και δημοσίευση των κριτηρίων που διέπουν την πρόσβαση στα ύδατα τρίτων χωρών τα οποία καλύπτονται από τις αντίστοιχες συμφωνίες,

ΔΗΜΟΣΙΟΝΟΜΙΚΑ ΘΕΜΑΤΑ

25. υπενθυμίζει τη σημασία της σωστής εφαρμογής της προαναφερθείσας κοιινής δήλωσης των τριών οργάνων και συγκεκριμένα Ευρωπαϊκού Κοινοβουλίου, Συμβουλίου και Επιτροπής σχετικά με τη βελτίωση της «ενημέρωσης της αρμόδιας επί του προϋπολογισμού αρχής για τις αλιευτικές συμφωνίες που υπεγράφη στις 12 Δεκεμβρίου 1996 και επισυνάπτεται στο ψήφισμα του ΕΚ της ιδίας ημέρας το σχέδιο γενικού προϋπολογισμού 1997 όπως τροποποιήθηκε από το Συμβούλιο ((ΕΕ C 20 της 20.1.1997, σελ. 101))[semigr ]

26. τονίζει εκ νέου ότι στη δήλωση αυτή τα τρία όργανα αναγνωρίζουν τα κριτήρια που εξέθεσε το Κοινοβούλιο για την εγγραφή στη συγκεκριμένη περίπτωση πιστώσεων σχετικά με τις διεθνείς αλιευτικές συμφωνίες (B7-800) στο αποθεματικό (B0-40) και ότι η συμφωνία αυτή επιτρέπει να αποφεύγεται η συστηματική εκ μέρους του Συμβουλίου και της Επιτροπής χρησιμοποίηση της πρακτικής της προσωρινής εφαρμογής των συμφωνιών και των δημοσιονομικών πρωτοκόλλων αλιείας[semigr ]

27. επιμένει στο ότι το άρθρο B7-800 του προϋπολογισμού καλύπτει επίσης μη υποχρεωτικές δαπάνες βάσει της διακριτικής ευχέρειας που αφήνεται στην Επιτροπή όσον αφορά τη διαχείριση των δαπανών αυτών καθώς και του δημοσιονομικού χαρακτήρα ορισμένων πρωτοκόλλων που επισυνάπτονται στις συμφωνίες αλιείας[semigr ]

28. υπενθυμίζει ότι η αρμόδια επί του προϋπολογισμού αρχή θα αποφασίσει στο πλαίσιο της ετήσιας διαδικασίας προϋπολογισμού και των ισχυουσών δημοσιονομικών προοπτικών (98/99) την προικοδότηση στο πλαίσιο του προϋπολογισμού των διεθνών αλιευτικών συμφωνιών. Υπενθυμίζει ως εκ τούτου ότι κάθε πολυετές δημοσιονομικό δελτίο δεν αποτελεί παρά πρόβλεψη δαπανών και καμμία δέσμευση ή πληρωμή δεν μπορεί να πραγματοποιηθεί βάσει αυτού.

ΡΟΛΟΣ ΤΟΥ ΚΟΙΝΟΒΟΥΛΙΟΥ

29. ζητεί από την Επιτροπή να υποβάλει στην Επιτροπή Αλιείας του Κοινοβουλίου κατά τακτά χρονικά διαστήματα και με την δέουσα μορφή, εκθέσεις σχετικά με τον βαθμό εφαρμογής και λειτουργίας των διαφόρων συμφωνιών με στόχο να τηρηθεί η ευθύνη της Επιτροπής έναντι του Κοινοβουλίου και να εξασφαλισθούν τα αναγκαία ποιοτικώς στοιχεία για την έκδοση των γνωμοδοτήσεων του Κοινοβουλίου[semigr ]

30. επιβεβαιώνει τα κριτήριά του για τον προσδιορισμό των εννοιών (σημαντικών επιπτώσεων στον προϋπολογισμό) βάσει του άρθρου 228 παρ. 3 δεύτερο εδάφιο της Συνθήκης ΕΚ με την προσδοκία ότι τα αποτελέσματα της Διακυβερνητικής Διάσκεψης θα επιτρέψουν στο μέλλον να γνωμοδοτεί το Ευρωπαϊκό Κοινοβούλιο επι όλων των συμφωνιών και δημοσιονομικών πρωτοκόλλων αλιείας σύμφωνα με τη διαδικασία της σύμφωνης γνώμης[semigr ]

31. απευθύνει αίτηση στην Επιτροπή να συμβουλεύεται το Κοινοβούλιο όσον αφορά τη διαπραγματευτική εντολή που έχει λάβει από το Συμβούλιο,

32. αναθέτει στον Πρόεδρό του να διαβιβάσει το παρόν ψήφισμα στο Συμβούλιο, την Επιτροπή, τους συμπροέδρους της Συνέλευσης Ίσης Εκπροσώπησης ΑΚΕ-ΕΕ, τις κυβερνήσεις όλων των κρατών με τις οποίες η ΕΕ έχει υπογράψει αλιευτικές συμφωνίες, τα κοινοβούλια και τις κυβερνήσεις των κρατών μελών, καθώς και στις αλιευτικές οργανώσεις των κρατών μελών.